ОСНОВНО УЧИЛИЩЕ „ХРИСТО БОТЕВ” с. ЛУДОГОРЦИ, обл. РАЗГРАД

7445, с. Лудогорци, община Исперих, ул. „Вихрен” № 31, е-mail: info-1701412@edu.mon.bg

Утвърждавам:

Йълмаз Касим

**ЕТИЧЕН КОДЕКС НА**

**УЧИЛИЩНАТА ОБЩНОСТ НА**

**ОСНОВНО УЧИЛИЩЕ**

**„ХРИСТО БОТЕВ“**

**С. ЛУДОГОРЦИ**

**учебна 2024-2025 година**

Планът на комисията по етика е приет на ПС №РД-09-14 от 10.09.2024г.

ГЛАВА ПЪРВА

# Общи положения

Чл.1. (1). Настоящият кодекс определя етичните правила за поведение на учителите и другите педагогически специалисти, учениците и техните родителите, служителите и работниците в ОУ „Христо Ботев“ с. Лудогорци.

(2). Настоящият кодекс определя правилата за поведение за формиране на организационна култура, спомагаща за утвърждаване на доброто име на училището в обществото и повишаване на доверието в професионализма и морала на неговите служители.

Чл.2**.** (1). Дейността на учителите и другите педагогически специалисти, служителите и работниците от ОУ „Христо Ботев“ с. Лудогорци се осъществява при спазване принципите на законност, лоялност, честност, безпристрастност, политическа неутралност, прозрачност, отговорност и отчетност.

(2). Всеки учител, педагогически специалист, служител и работник е длъжен да изпълнява служебните си задължения, като:

* спазва действащото в Република България законодателство;
* осъществява действия, предлага и взема решения, водещи до елиминиране на произвола и до укрепване на доверието към културно-просветната институция;
* се отнася любезно, възпитано и с уважение към всеки, зачитайки правата и достойнството на личността и не допуска каквито и да са прояви на дискриминация;
* следва поведение, което не накърнява престижа на учебното заведение, както при изпълнение на служебните си задължения, така и в своя обществен и личен живот;

• изпълнява възложените му функции и осъществява дейността си компетентно, обективно и добросъвестно, като се стреми непрекъснато да подобрява работата си в интерес на гражданите и защитава интересите на училището.

ГЛАВА ВТОРА

# Цели, етични норми и принципи

1. Цели:

Чл.3. (1). Основна цел на настоящия Етичен кодекс е да съдейства за осъществяването на образователната мисия и стратегия на учебното заведение, чрез стимулиране развитието и утвърждаването на етични норми в отношенията между участниците в образователния процес: учители и други педагогически специалисти, служители и ученици, от една страна, и родители и обществото, от друга страна.

1. Настоящият Етичен кодекс има за цел да представи основните ценности и принципи, които работещите с деца (ученици) трябва да знаят и спазват в своята практика;
2. Етичният кодекс има за цел да насочи поведението и да подпомогне работещите с деца в решаването на етични дилеми, които срещат в своята практика, да очертае моралните отговорности на работещите с деца към детето, към семейството, помежду си и към обществото.
3. Етични норми и принципи:

Чл.4. Основните етични норми и принципи в ОУ „Христо Ботев“ с. Лудогорци са:

Професионална компетентност – учителите и другите педагогически специалисти, служителите и работниците притежават знанията, уменията и квалификацията за заеманата длъжност.

Вежливост – учителите и другите педагогически специалисти, служителите и работниците имат устойчиво и любезно поведение.

Честност – учителите и другите педагогически специалисти, служителите и работниците коректно представят своята гледна точка.

Лоялност – учителите и другите педагогически специалисти, служителите и работниците се отнасят почтено и уважително към училището, към работещите в него, към децата и учениците.

Ефективност – учителите и другите педагогически специалисти, служителите и работниците постигат максимални резултати от труда при минимално физическо и психическо усилие и разход на ресурси.

Отговорност и изпълнителност – учителите и другите педагогически специалисти, служителите и работниците имат развито чувство на дълг при изпълнение на трудовите си задачи.

Услужливост – учителите и другите педагогически специалисти, служителите и работниците са услужливи към търсещите информация, услуги или съдействие.

Подходящ външен вид – учителите и другите педагогически специалисти, служителите и работниците се стремят да изглеждат по начин, съответстващ на средата , в която работят.

Чл.5. ОУ „Христо Ботев“ с. Лудогорци се стреми към постигане на:

-Полезност за обществото.

-Максимални резултати в учебно-възпитателната работа.

-Обществено признание – създаване на привлекателна визия на учебното заведение.

-Колегиални отношения – изграждане на взаимноприемливи отношения между всички членове на организацията.

ГЛАВА ТРЕТА

# Професионално поведение

Чл.6. Ръководството на ОУ „Христо Ботев“ с. Лудогорци, учителите, другите педагогически специалисти, служителите и работниците, проявяват висок професионализъм, безпристрастност и активност при провеждането на политиката на Министерството на образованието.

Чл.7. При изпълнение на своите задължения се придържат към лоялно поведение и почтеност в действията си, като създават увереност у ръководителя, чиято дейност подпомагат.

Чл.8. Учителите, другите педагогически специалисти, служителите и работниците изпълняват задълженията си честно и безпристрастно.

Чл.9. Учителите, другите педагогически специалисти, служителите и работниците изпълняват и функциите, вменени им с длъжностната характеристика и стриктно изпълняват актовете и заповедите на горестоящите органи.

Чл.10. Учителите, другите педагогически специалисти, служителите и работниците изпълняват законосъобразните нареждания на директора.

Чл.11. Учителите, другите педагогически специалисти, служителите и работниците споделят открито и честно с директора проблемите, с които се сблъскват в своята работа, както и своите идеи и предложения за тяхното решаване.

Чл.12. Учителите, другите педагогически специалисти, служителите и работниците следва да противодействат на корупционни прояви и на други неморални такива, които биха уронили престижа и доброто име на ОУ „Христо Ботев“ с. Лудогорци. опазват повереното им държавно имущество с грижата на добър стопанин и не допускат използването му за лични цели.

ГЛАВА ЧЕТВЪРТА

# Поведение и облик на учителя

1. Поведение и облик на учителя в училище и извън него. Отношение на учителя към колегите:

Чл.13. Учителят и другите педагогически специалисти, служителят и работникът предоставят качествени услуги, достъпни за всички, като изпълняват задълженията си безпристрастно и без предубеждения, създавайки условия на равнопоставеност на разглежданите случаи и засегнатите лица.

Чл.14. Учителят и другите педагогически специалисти, служителят и работникът участват активно в процеса на подобряване качеството на предлаганите услуги, като се отнасят внимателно и открито, с необходимото уважение и отзивчивост към всеки един от тях и техните искания. Те са длъжни да имат поведение, което не провокира конфликтни ситуации, а при възникването им да се стремят към безболезнено разрешаване, като контролират емоциите и реакциите си, независимо от обстоятелствата и държанието на външните лица.

Чл.15. Учителят и другите педагогически специалисти, служителят и работникът зачитат правата на всички ученици, колеги, родители и граждани, независимо от тяхната политическа, идеологическа, расова, религиозна и етническа принадлежност, като се въздържат от дискриминационни действия и показват добро възпитание, уважение и внимателно отношение към всички.

Чл.16. Учителят и другите педагогически специалисти, служителят и работникът, са длъжни да изпълняват своите задължения законосъобразно, своевременно и точно, добросъвестно и безпристрастно. Те са длъжни да

предоставят необходимата информация при спазване на действащото законодателство.

Чл.17. Учителят и другите педагогически специалисти, служителят и работникът са длъжни да опазват данните и личната информация, станали им известни при или по повод изпълнението на служебните им задължения.

Чл.18. Учителят и другите педагогически специалисти, служителят и работникът отговарят на поставените им въпроси и изпълняват поставените им задачи съгласно длъжностната си характеристика, като при необходимост пренасочват проблема към съответното компетентно лице.

Чл.19 (1). В своите колегиални взаимоотношения учителите и другите педагогически специалисти, служителите и работниците се ръководят от принципите на лоялност, взаимно уважение, сътрудничество и йерархична подчиненост.

1. Учителят и другите педагогически специалисти, служителят или работникът нямат право да уронват доброто име или да поставят под съмнение професионализма на колегите си чрез неуместни изявления или действия.
2. Недопустимо е отправянето на обиди между учители, служители и работници, както и дискриминационни прояви в отношенията помежду им.

Чл.20. Учителят и другите педагогически специалисти, служителят или работникът са длъжни да помагат на колегите си за изпълнение на техните служебни задължения в рамките на своята компетентност и функции.

Чл.21. При възникване на спорове между колеги, същите следва да се решават в рамките на добрия тон, като е недопустимо това да става в присъствието на външни лица.

Чл.22. В отношенията си с колегите всеки един учител, педагогически специалисти, служител или работник е длъжен да проявява уважение и коректност, като не допуска поведение, което накърнява достойнството и правата на личността. Чл.23. Със своето лично поведение и чувство за отговорност учителят и другите педагогически специалисти, служителят и работникът трябва да дават пример на

останалите си колеги, а ръководството и директорът - на своите подчинени.

Чл.24. Учителят и другите педагогически специалисти, служителят или работникът се отнасят с учениците, техните родители и гражданите с нужното уважение, като не накърняват достойнството им, не създават конфликти, не нарушават правата им и не ги дискриминират.

1. Отношение на учителя към учениците:

Чл.25. Работещите с деца изпълняват своите функции, като се ръководят от следните основни ценности и принципи:

Детството е изключително важен период от живота на човека. Семейството е най-естествената среда за развитието на детето. Всяко дете притежава неповторима уникалност и стойност.

На всяко дете е гарантирано правото на:

свобода на изразяване на мнение; свобода на мисълта, съвестта и религия;

формиране на собствени възгледи и право да ги изразява свободно;

Чл.26. Всяко дете има право на закрила срещу нарушаващите неговото достойнство методи на възпитание, физическо, психическо или друго насилие или форми на въздействие.

Чл.27. Всяко дете има право на закрила за нормалното му физическо, умствено, нравствено и социално развитие.

Чл.28. Всяко дете заслужава да бъде подпомогнато да развие пълния си потенциал.

Чл.29. Във всички случаи да се защитават по най-добър начин интересите на детето.

Чл.30. Всяко дете, попаднало в риск, има нужда от специална закрила за извеждането му от рисковата ситуация.

Чл.31. Да основаваме практиката си на съвременните знания за детското развитие и познаването на индивидуалните особености на всяко дете.

Чл.32. Да разбираме и уважаваме уникалността на всяко дете.

Чл.33. Да се съобразяваме със специфичната уязвимост на всяко дете.

Чл.34. Да създаваме безопасна и здравословна среда, която стимулира социалното, емоционалното и физическото развитие на детето.

Чл.35. Да подкрепяме правото на детето на свободно изразяване на мнение по всички въпроси от негов интерес.

Чл.36. Да работим в най-добрия интерес на детето.

Чл.37. Да осигуряваме на децата с увреждания равни възможности за достъп до адекватни грижи и образование.

Чл.38. Да не участваме в практики, които не зачитат достойнството на детето или са опасни и вредни за физическото и емоционално му здраве и развитие.

Чл.39. Да не участваме в практики, които дискриминират по някакъв начин децата на основата на раса, етнически произход, религия, пол, националност, език, способности или на базата на статуса, поведението или убежденията на родителите.

Чл.40. При съмнение за малтретиране да уведомяваме органите за закрила на детето и да следим дали са предприети необходимите мерки.

Чл.41. Когато друго лице изкаже подозрения за малтретиране на дете, да му окажем пълно съдействие за предприемане на подходящи действия за закрила на детето.

Чл.42. Когато разберем за действия или ситуации, които заплашват здравето и сигурността на детето, ние имаме моралната и законова отговорност да информираме органите по закрила на детето.

Чл.43. Да опазваме личната информация за възпитаниците си и техните семейства и да я ползваме само и единствено в техен интерес и във връзка и по повод на изпълнение на моралните си и служебните си ангажименти.

ГЛАВА ПЕТА

# Поведение на ученика

1. Взаимоотношения между учениците:

Чл.44. Училището е общност, в която всички членове се отнасят помежду си с уважение.

Чл.45. В центъра на взаимоотношенията между учениците се поставят доверието, сигурността, удовлетворяването на собствените нужди и тези на останалите ученици.

Чл.46. Учениците се стремят да изграждат взаимоотношения помежду си, като:

* Не решават конфликтите в училище с агресия, не нападат другите с обиди и подигравки;
* Искат съвети от учители и родители, когато се налага;
* Уважават различните мнения;
* Оказват помощ на нуждаещите се;
* Изискват информация по всички интересуващи ги въпроси.
* Спазват правилника за поведение в училище;
* Пазят своята и на другите чест и достойнство;

1. Отношение на учениците към учителите и другите педагогически специалисти:

Чл.47. Взаимоотношенията между учители и ученици играят важна роля в живота на подрастващите. Добрите междуличностни отношения са ценни и с това, че съдържат определена образователна функция.

Чл.48. Отношенията на учениците към учителите и другите педагогически специалисти се основават на принципа на реципрочност: той предполага обратимост на връзката. Градивните подходи в общуването между учители и ученици стимулира положителните нагласи на всички участници в процеса.

Чл.49. Изграждането на доверие между ученици и учители дава възможност на учениците да се научат да разбират и приемат различните гледни точки. Това води до по-добра атмосфера в часовете и ползотворно сътрудничество.

Чл.50. Отношенията на учениците към учителите и другите педагогически специалисти се изграждат в дух на уважение, доверие и сигурност.

ГЛАВА ШЕСТА

# Взаимоотношения между учители, ученици и родители

Чл.51. Първостепенна отговорност на училището е да подпомогне семейството при отглеждането и възпитанието на децата.

Чл.52. Училището трябва да зачита достойнството на всяко семейство и неговата култура, обичаи, език и убеждения.

Чл.53. Да уважаваме ценностите на семейството при отглеждане и възпитание на децата и правото му да взема решения за своите деца.

Чл.54. Да информираме семейството за всички решения, отнасящи се до детето, и когато е подходящо, да го включваме във вземането на такива решения.

Чл.55. Да зачитаме правото на семейството да бъде информирано за начина, по който работим с детето.

Чл.56. Да информираме родителите за изследователските проекти, включващи техните деца и да се стремим да им даваме възможност да упражняват правото си да откажат участието, без да изпитват чувство за вина. Да не позволяваме и да не участваме в изследвания, които по някакъв начин могат да застрашат здравето, образованието, развитието или благополучието на детето.

Чл.57. Да не използваме нашите отношения със семейството за лично облагодетелстване. Да не влизаме в отношения с членовете на семейството, които могат да навредят на ефективността на работата ни с детето.

Чл.58. Да осигуряваме конфиденциалност на информацията и да зачитаме правото на семейството на личен живот с изключение на случаите на малтретиране и лоша грижа. Това не важи в случаите, когато имаме основания да считаме, че благополучието на детето е в риск.

Чл.59. Разкриването на поверителна информация за детето може да стане само с разрешение на семейството. Това не важи в случаите на малтретиране и лоша грижа.

Чл.60. В случаите, когато има конфликт между членовете на семейството, ще работим открито, споделяйки наблюденията си за детето, за да помогнем на всички включени страни да вземат информирано решение, като стриктно ще се въздържаме от вземане страна в конфликта.

ГЛАВА СЕДМА

# Взаимоотношения между училището и обществото

Чл.61. Училището работи за създаване на сигурна обществена среда, в която детето получава адекватни здравни грижи, храна, подслон, възпитание и в която да живее без насилие.

Чл.62. Училището работи за подобряване на сътрудничеството между организациите, както и за интердисциплинарното взаимодействие между професиите, които имат отношение към благополучието на децата и семейството.

Чл.63. Училището съдейства за повишаване степента на разбиране на децата и техните нужди от обществото.

Чл.64. Училището работи за популяризиране правата на децата, както и за повишаване на чувствителността на обществото към нарушаването им.

Чл.65. Училището работи в подкрепа на законите и политиките, които подпомагат благополучието на децата и семействата им и се противопоставя на тези, които го нарушават.

ГЛАВА ОСМА

# Права и задължения

1. Права на учителите и учениците:

Чл.66. Учителите и учениците имат право да работят и учат в среда на уважение, зачитане на личността, мнението и достойнството на всеки.

Чл.67. Учителите и учениците имат право да дават идеи и предложения относно своята работа и обучение за подобряване на общата среда в училището.

1. Задължения на учителите:

Чл.68. Да уважават уникалността и потенциала на всяко дете. Чл.69. Да работят в най-добрия интерес на детето.

Чл.70. В работата си в никакъв случай да не използват физически наказания и възпитателни методи, уронващи достойнството на детето.

Чл.71. Да уважават и подкрепят семействата при отглеждането и възпитанието на децата.

Чл.72. Да уважават колегите си и да ги подкрепят и насърчават в изпълнение на етичните правила (кодекс).

Чл.73. Да поддържат висок стандарт на професионално поведение, като постоянно обогатяват знанията и уменията си.

Чл.74. Да служат като застъпници на детето и семейството в общността и обществото.

Чл.75. Да спазват етичните правила, заложени в този кодекс.

1. Задължения на учениците:

Чл.76. Да уважават учителите, педагогическите специалисти и съучениците си. Чл.77. Да съдействат за изграждане и поддържане на отношения на уважение,

зачитане на личността, мнението и достойнството на всеки.

Чл.78. Да спазват етичните правила, заложени в този кодекс.

ГЛАВА ДЕВЕТА

# Родители

Чл. 79. (1) Първостепенна отговорност на персонала е да подпомага семейството при отглеждането и възпитанието на децата.

1. Да зачита достойнството на всяко семейство и неговата култура, обичаи, език и убеждения.
2. Да уважава ценностите на семейството при отглеждането и възпитанието на децата и правото му да взема решения за своите деца.
3. Да информира семейството за всички решения, отнасящи се до детето и за начина, по който се работи с детето.

Чл. 80. Да не позволява и да не участва в изследвания, които по някакъв начин могат да застрашат здравето, образованието, развитието или благополучието на детето.

Чл. 81. Да не използва отношенията си със семейството за лично облагодетелстване.

Чл. 82. Да осигурява конфиденциалност на информация и да зачита правото на семейството на личен живот с изключение на случаите на малтретиране и лоша грижа.

Чл. 83. Разкриването на поверителна информация за детето може да стане само с разрешение на семейството. Това не важи в случаите на малтретиране и лоша грижа.

Чл. 84. В случаите на конфликт между членовете на семейството да се работи открито, като се споделят наблюденията за детето с цел всички включени страни да вземат информирано решение. Стриктно въздържане от вземане страна в конфликта.

Чл. 85. Родителите помагат според възможностите си, за да се утвърди трайно авторитетa на училището.

Чл. 86. Основни задължения на родителя /настойника/ са:

т.1 Да проявява постоянни грижи за доброто образование на своето дете; т.2 Да следи и насърчава успехите на детето си;

т. 3 Да съветва детето си и да му осигурява всички възможности за творческото развитие;

т. 4 Да съдейства за създаване на умения за самостоятелно критично мислене у детето;

т. 5 Да се съобразява с индивидуалните потребности и желания на детето.

Чл. 87. Семейството трябва да дава пример за разбирателство и добри отношения.

Чл. 88. Задължение на родителя /настойника/ е да се интересува от мнението на учителите и да се съобразява с тях.

Чл. 89. Родителят трябва да упражнява контрол и да налага своя авторитет без насилие, като зачита детето и спазва основните му права.

Чл. 90. Родителят възпитава детето чрез личния си пример в дух на уважение, толерантност, инициативност и свободолюбие.

Чл. 91. Родителят трябва да се стреми да решава конфликтите между поколенията спокойно и в контакт с всички членове на училищната общност.

Чл. 92. Родителят подготвя детето за живота и има една основна морална задача – да създава ценности и да ги предава на следващите поколения.

Чл. 93. Родителят дължи почит и уважение на учителите, задължен е да спазва етичните норми и правила на поведение към учителите, родителите, учениците и останалите членове на училищната общност.

ГЛАВА ДЕСЕТА

# Комисия по етика

Чл. 94. (1) За спазването на Етичния кодекс и разрешаването на възникнали с приложението му казуси, към ОУ „Христо Ботев“ с. Лудогорци се създава Комисия по етика.

1. Членовете се назначават със заповед на директора на училището за учебната година.
2. Комисията се избира в срок до един месец след утвърждаването на Етичния кодекс от Педагогическия съвет.

Чл. 95.(1) Комисията по етика разглежда жалби, свързани със спазването на този кодекс и дава задължителни тълкувания на Етичния кодекс.

(2) Комисията по етика приема Правила за дейността си, които се утвърждават на заседание на Педагогическия съвет.

Чл. 96. Всеки заинтересован член може да внесе жалба в Комисията по етика.

Чл. 97. (1) Комисията по етика разглежда постъпилите жалби най-късно в едноседмичен срок от постъпването им и се произнася с мотивирано становище, въз основа на което Директорът взема решение най-късно в едномесечен срок от постъпването им.

(2) Непроизнасянето в срок се смята за мълчалив отказ за налагане на санкция.

Чл. 98. Комисията по етика е длъжна веднъж годишно да отчита дейността си пред Педагогическия съвет на ОУ „Христо Ботев“ с. Лудогорци.

Чл. 99. (1). Комисията по етика към ОУ „Христо Ботев“ с. Лудогорци е постоянно действаща.

(2) Комисията по етика се състои от 4 души, както следва:

1. председател, определен със заповед на директора,
2. представител от начален етап,
3. представител от прогимназиален етап,
4. представител на непедагогическия персонал.

ЦЕЛИ И СРЕДСТВА НА ЕТИЧНАТА КОМИСИЯ

Чл. 100. (1) Да защитава правото на учителите, служителите и работниците

/членове/ на ОУ „Христо Ботев“ с. Лудогорци да бъдат всестранно и точно информирани;

1. Да допринася за установяването на професионални стандарти;
2. Да допринася за издигането на авторитета на ОУ „Христо Ботев“ с. Лудогорци.
3. Да създаде система на саморегулиране на преподавателите чрез прилагане на Етичния кодекс и решаване на спорове между училището и обществото;
4. Да укрепва свободата на словото, защитавайки правата на учителите, учениците и др. членове;
5. Да подпомага българския учител за прилагането на етичните правила и норми.

ГЛАВА ЕДИНАДЕСЕТА

# Заключителни разпоредби

**Чл.101.** Настоящият етичен кодекс е отворен документ, подлежащ на непрекъснатото развитие и обогатяване, в съответствие с промените в нормативната база и очакванията на обществото.

**Чл.102.** Всички настоящи и новопостъпили учители, други педагогически специалисти, служители и работници в учебното заведение се запознават с настоящия кодекс лично и срещу подпис.

Етичният кодекс на училищната общност е съобразен с разпоредбите на

Конституцията на Република България, Закона за закрила на детето,

Закона за предучилищно и училищно образование, Наредбата за приобщаващо

образование, Конвенция на ООН за правата на детето, Европейската харта за

правата на човека и др.